12. ฐานะการเงินและผลการดำเนินการ

12.1 งบการเงิน

12.1.1 รายงานการตรวจสอบงบการเงินโดยผู้สอบบัญชีรับอนุญาต

ผู้สอบบัญชีคือ นายประสัณห์ เชื้อพานิช ผู้สอบบัญชีรับอนุญาต เลขที่ 3051 บริษัท
ไพร้ซวอเตอร์เฮาส์คูเปอร์ส เอบีเอเอส จำกัด
ได้แสดงความเห็นในรายงานการสอบบัญชีของบริษัทฯ สำหรับปี 2548-2549 สิ้นสุดวันที่ 31
ธันวาคม ของทุกปี และนายสุชาติ เหลืองสุรสวัสดิ์ ผู้สอบบัญชีรับอนุญาต เลขที่ 2807 บริษัท
ไพร้ซวอเตอร์เฮาส์คูเปอร์ส เอบีเอเอส จำกัด ได้แสดงความเห็นในรายงานการสอบบัญชี
ของบริษัทฯ สำหรับปี 2550 สิ้นสุดวันที่ 31 ธันวาคม อย่างไม่มีเงื่อนไข โดยให้ความเห็นว่า
งบดุลรวมและงบดุล ณ วันที่ 31 ธันวาคม ของแต่ละปีงบกำไรขาดทุนรวมและงบกำไรขาดทุน
งบแสดงการเปลี่ยนแปลงในส่วนของผู้ถือหุ้นรวมและงบแสดงการเปลี่ยนแปลงในส่วนของผู้ถือหุ้น
และงบกระแสเงินสดรวมและงบกระแสเงินสด สำหรับปีสิ้นสุดวันเดียวกันของแต่ละปี
แสดงฐานะการเงินรวมและฐานะการเงินเฉพาะของบริษัท
ผลการดำเนินงานรวมและผลการดำเนินงานเฉพาะของบริษัท
และกระแสเงินสดรวมและกระแสเงินสดเฉพาะของบริษัท
โดยถูกต้องตามที่ควรในสาระสำคัญตามหลักการบัญชีที่รับรองทั่วไป

12.1.2 ตารางสรุปงบการเงิน

บริษัท ชินแซทเทลไลท์ จำกัด (มหาชน)

งบดุลรวม

[]

งบดุลรวม (ต่อ)

[]

บริษัท ชินแซทเทลไลท์ จำกัด (มหาชน)

งบกำไรขาดทุนรวม

[]

-   กำไรต่อหุ้นขั้นพื้นฐานคำนวณโดยการหารกำไรสุทธิสำหรับปีที่เป็นของผู้ถือหุ้นสามัญด้วยจำนวนหุ้นสามัญถัวเฉลี่ยถ่วงน้ำหนักที่ออกจำหน่ายอยู่ในระหว่างปี

-   กำไรต่อหุ้นปรับลดคำนวณโดยใช้จำนวนหุ้นสามัญถัวเฉลี่ยถ่วงน้ำหนักที่ออกและชำระแล้วปรับปรุงด้วยจำนวนหุ้นสามัญเทียบเท่าปรับลด
    ซึ่งคำนวณโดยใช้จำนวนถัวเฉลี่ยถ่วงน้ำหนักของหุ้นสามัญที่บริษัทต้องออกเพื่อแปลงหุ้นสามัญเทียบเท่าปรับลดทั้งสิ้นให้เป็นหุ้นสามัญโดยสมมติว่าบริษัทจะนำเงินที่ได้รับจากการใช้สิทธิไปซื้อหุ้นสามัญจากบุคคลภายนอกคืนมาด้วยมูลค่ายุติธรรมเพื่อนำหุ้นสามัญดังกล่าวมาใช้ในการแปลงหุ้นในการนี้
    โดยหุ้นสามัญเทียบเท่าปรับลด ได้แก่
    ใบสำคัญแสดงสิทธิซื้อหุ้นสามัญที่ราคาตามสิทธิของใบสำคัญแสดงสิทธิมีมูลค่าต่ำกว่าราคาตลาดเฉลี่ยของหุ้นสามัญของบริษัทในระหว่างปีสิ้นสุดวันที่
    31 ธันวาคม พ.ศ. 2550

บริษัท ชินแซทเทลไลท์ จำกัด (มหาชน)

งบแสดงการเปลี่ยนแปลงในส่วนของผู้ถือหุ้น

[]

บริษัท ชินแซทเทลไลท์ จำกัด (มหาชน)

งบกระแสเงินสดรวม

[]

บริษัท ชินแซทเทลไลท์ จำกัด (มหาชน)

งบกระแสเงินสดรวม (ต่อ)

[]

บริษัท ชินแซทเทลไลท์ จำกัด (มหาชน)

อัตราส่วนทางการเงิน

[]

12.2 คำอธิบายและการวิเคราะห์ของฝ่ายจัดการ (Management Discussion & Analysis)

ในการอ่านคำอธิบายและการวิเคราะห์ของฝ่ายจัดการ นักลงทุนควรศึกษาเอกสารประกอบ ซึ่งได้แก่
งบการเงินรวม ข้อมูลทางการเงินที่มีการปรับปรุง ตัวเลขการดำเนินงานโดยสรุปทั้งในอดีต
และที่มีการปรับปรุง ควบคู่ไปกับหมายเหตุประกอบงบการเงินและข้อมูลที่นำเสนอไว้ในเอกสารนี้

ในปี 2550 สิ้นสุดวันที่ 31 ธันวาคม 2550 มีการเปลี่ยนแปลงของเงินลงทุนในบริษัทย่อย
บริษัทร่วมและกิจการร่วมค้า และการเปลี่ยนแปลงสถานะของบริษัทย่อย บริษัทร่วมและกิจการร่วมค้า
ที่มีสาระสำคัญ สรุปได้ดังนี้

- เมื่อวันที่ 2 กุมภาพันธ์ 2550 บริษัท ซีเอส ล็อกซอินโฟ จำกัด (มหาชน) (“CSL”)
ได้ซื้อหุ้นสามัญของบริษัท ล็อกซ์เลย์ อินฟอร์เมชั่น เซอร์วิส จำกัด (“Loxserv”) จากบริษัท กสท.
โทรคมนาคม จำกัด (มหาชน) (“กสท.”) และพนักงานของ กสท. คิดเป็นร้อยละ 1.86
ของทุนชำระแล้วของ Loxserv และเมื่อวันที่ 10 พฤษภาคม 2550 CSL ได้ซื้อหุ้นสามัญของ
Loxserv จากบริษัท พอยท์ เอเซีย ดอท คอม (ประเทศไทย) จำกัด คิดเป็นร้อยละ 3.81
ของทุนชำระแล้วของ Loxserv ส่งผลให้สัดส่วนการถือหุ้นทุนชำระแล้วของ CSL ใน Loxserv
เพิ่มขึ้นเป็นร้อยละ 99.86

-   เมื่อวันที่ 27 เมษายน 2550 CSL ได้ซื้อหุ้นสามัญของบริษัท วัฏฏะ คลาสสิฟายด์ส จำกัด
    (“Watta”) จำนวน 0.12 ล้านหุ้น คิดเป็นร้อยละ 60 ของทุนจดทะเบียน

-   เมื่อวันที่ 22 มิถุนายน 2550 บริษัท ชิน บรอดแบนด์ อินเตอร์เนต (ประเทศไทย) จำกัด
    (“SBI”) ได้ซื้อหุ้นสามัญของบริษัท เอ็นทียู (ประเทศไทย) จำกัด (“NTU”)
    เพิ่มเติมจากกลุ่มผู้ถือหุ้นเดิมคิดเป็นร้อยละ 20.85 ของทุนชำระแล้ว ทำให้ SBI
    ถือหุ้นทุนจดทะเบียนของ NTU เป็นจำนวนร้อยละ 71.85

-   บริษัทฯ ได้ดำเนินการจำหน่ายหุ้นสามัญของบริษัท เชนนิงตัน อินเวสเม้นท์ส พีทีอี จำกัด
    (“Shenington”) ในสัดส่วนร้อยละ 49 ให้แก่ บริษัท เอเชีย โมบาย โฮล์ดิ้งส พีทีอี จำกัด
    (“AMH”) เสร็จสิ้นเมื่อวันที่ 25 กรกฎาคม 2550 โดยมีมูลค่าการซื้อขาย 200
    ล้านเหรียญดอลล่าร์สหรัฐ ในขณะที่ต้นทุนเงินลงทุนประมาณ 132 ล้านบาท ส่งผลให้
    Shenington เปลี่ยนสถานะจากบริษัทย่อยเป็นกิจการร่วมค้าของบริษัทฯ โดยการนำเอา AMH
    เข้ามาเป็นผู้ถือหุ้นเชิงกลยุทธ์ใน Shenington คาดว่าจะก่อให้เกิดประโยชน์กับบริษัท กัมพูชา
    ชินวัตร จำกัด (“CamShin”) และบริษัท ลาวเทเลคอมมิวนิเคชั่นส์ จำกัด (“LTC”)
    ทั้งการเพิ่มความสามารถทางเทคนิคนอกเหนือจากที่มีอยู่ในปัจจุบันและด้านการจัดการโดยผู้เชี่ยวชาญ
    รวมถึงการสร้าง synergies ในส่วนของกลยุทธ์ทางธุรกิจที่สำคัญและส่วนปฏิบัติการ
    ในฐานะที่เป็นหนึ่งในผู้นำในธุรกิจโทรคมนาคมแห่งเอเชียตะวันออกเฉียงใต้

-   เมื่อวันที่ 22 พฤศจิกายน 2550 CSL ได้ทำการซื้อหุ้นคืนรวมทั้งสิ้น 51.7 ล้านหุ้น
    (มูลค่าตราไว้หุ้นละ 1 บาท) คิดเป็นร้อยละ 8.3 ของหุ้นที่จำหน่ายได้แล้วทั้งหมด
    ทำให้สัดส่วนการถือหุ้นของกลุ่มบริษัทใน CSL เพิ่มขึ้นจากร้อยละ 40.02 เป็น 43.48

เหตุการณ์ที่สำคัญภายหลังวันที่ 31 ธันวาคม 2550 มีสาระสำคัญ สรุปได้ดังนี้

-   เมื่อวันที่ 7 มีนาคม 2551 ที่ประชุมคณะกรรมการ CSL
    อนุมัติให้เสนอต่อที่ประชุมผู้ถือหุ้นเพื่ออนุมัติลดทุนจดทะเบียนเดิมจาก 660,849,474.00 บาท
    เป็น 165,212,368.50 บาท และทุนจดทะเบียนชำระแล้ว 626,899,344.00 บาท เป็น
    156,724,836.00 บาท โดยการลดมูลค่าหุ้นที่ตราไว้หุ้นละ 1 บาท เป็นหุ้นละ 0.25 บาท
    เพื่อเป็นการเพิ่มผลตอบแทนให้แก่ผู้ถือหุ้นนอกเหนือจากเงินปันผลปกติ

12.2.1 ผลการดำเนินงานสำหรับงวด 12 เดือน สิ้นสุด 31 ธันวาคม 2550 เปรียบเทียบงวด 12
เดือน สิ้นสุด 31 ธันวาคม 2549

ในปี 2550 บมจ. ชินแซทเทลไลท์ (“บริษัทฯ”) มีรายได้รวมทั้งสิ้น 12,799 ล้านบาท
เพิ่มขึ้นร้อยละ 42.6 จากปี 2549 เนื่องจากมีกำไรจากการจำหน่ายหุ้นสามัญของ Shenington
ในสัดส่วนร้อยละ 49 ให้แก่ AMH จำนวน 5,127 ล้านบาท และทำให้บริษัทฯ มีกำไรสุทธิในปี
2550 จำนวน 3,040 ล้านบาท เพิ่มขึ้น 3,086 ล้านบาท จากปีก่อน ซึ่งมีขาดทุนสุทธิ 46 ล้านบาท
บรัษัทฯ มีขาดทุนจากการดำเนินการ 560 ล้านบาท มีกำไรก่อนดอกเบี้ยจ่าย ภาษี
และค่าเสื่อมราคา 2,197 ล้านบาท และมีกำไรสุทธิต่อหุ้น 2.78 บาท

หลังจากการขายหุ้นสามัญของ Shenington เสร็จสิ้นไปเมื่อวันที่ 25 กรกฎาคม 2550
ทำให้บริษัทฯ รับรู้รายได้และรายจ่ายของ CamShin ในอัตราที่ลดลงจากร้อยละ 100 เป็นร้อยละ
51 และของ LTC ในอัตราที่ลดลงจากร้อยละ 49 เป็นร้อยละ 24.99 ตั้งแต่วันที่ 26 กรกฎาคม
พ.ศ. 2550 ส่งผลให้ในปี 2550 นี้ บริษัทฯ มีรายได้และต้นทุนจากการขายและบริการลดลงจากปี
2549 ในขณะที่ ยอดขายจานและอุปกรณ์การรับสัญญาณโทรทัศน์ผ่านดาวเทียม (Direct
Television, “DTV”) มีการเติบโตอย่างมาก ทำให้บริษัทฯ
มีรายได้จากการให้บริการอินเทอร์เน็ตและสื่อในปี 2550 เพิ่มขึ้นร้อยละ 203.8

จากการเริ่มปฏิบัติตามข้อกำหนดใหม่ของมาตรฐานการบัญชีในไตรมาส 1/2550
เกี่ยวกับการเปลี่ยนแปลงนโยบายการบันทึกบัญชีของเงินลงทุนในบริษัทย่อยในงบการเงินเฉพาะกิจการจากวิธีส่วนได้เสียเป็นวิธีราคาทุน
ทำให้บริษัทฯ ต้องปรับปรุงข้อมูลย้อนหลังในงบดุล ณ วันที่ 31 ธันวาคม 2549
และงบกำไรขาดทุนสำหรับปีสิ้นสุดวันที่ 31 ธันวาคม 2549
ในงบการเงินเฉพาะกิจการเพื่อแสดงเปรียบเทียบด้วย

นโยบายบัญชี

จากการที่บริษัทฯ เริ่มปฏิบัติตามประกาศสภาวิชาชีพบัญชีฉบับที่ 26/2549 ในไตรมาส 1/2550
เกี่ยวกับการปฏิบัติวิธีการบัญชีตามมาตรฐานการบัญชีฉบับที่ 44 (ปรับปรุง-2550) เรื่อง
งบการเงินรวมและงบการเงินเฉพาะกิจการ กำหนดให้บริษัทฯ
เปลี่ยนแปลงวิธีการบันทึกบัญชีเงินลงทุนในบริษัทย่อยและบริษัทร่วมในงบการเงินเฉพาะของบริษัทฯ
จากวิธีส่วนได้เสีย เป็นวิธีราคาทุน
โดยเงินลงทุนในบริษัทย่อยที่แสดงอยู่ในงบการเงินเฉพาะกิจการนั้นบันทึกโดยใช้ราคาทุนเดิม
(Historical Cost) เป็นราคาทุนเริ่มต้น

การปฏิบัติตามนโยบายบัญชีดังกล่าวทำให้บริษัทฯ ต้องปรับปรุงข้อมูลย้อนหลังในงบดุลเฉพาะกิจการ ณ
วันที่ 31 ธันวาคม พ.ศ. 2549 และงบกำไรขาดทุนเฉพาะกิจการสำหรับปีสิ้นสุดวันที่ 31 ธันวาคม
พ.ศ. 2549 โดยมีรายการที่ทำการปรับปรุง คือ

  -----------------------------------------------------------------------------------------------------------------
  งบการเงินเฉพาะบริษัท   รายการปรับปรุง                                            ก่อนปรับปรุง   ปรับปรุงเพิ่มขึ้น   หลังปรับปรุง
                                                                                          (ลดลง)        
  ------------------- ------------------------------------------------------- ----------- ------------- -----------
  หน่วย: ล้านบาท                                                                                          

  งบดุล                เงินลงทุนในบริษัทย่อยและบริษัทร่วม                              2,800       (1,786)       1,014

                      สินทรัพย์ภาษีเงินได้รอตัดบัญชี                                   470         14            484

                      รวมผลการปรับปรุงสินทรัพย์                                                (1,772)        

                      หนี้สินสุทธิในบริษัทย่อย                                        97          (97)          -

                      รวมผลการปรับปรุงหนี้สิน                                                  (97)           

                      ผลสะสมของกำไรที่ยังไม่รับรู้จากการลดสัดส่วนของเงินลงทุนในบริษัทย่อย   376         (376)         -

                      ผลสะสมรายการปรับปรุงจากการแปลงค่าเงินตราต่างประเทศ           (311)       311           -

                      กำไรสะสม - ยังไม่ได้จัดสรร                                  3,492       (1,610)       1,882

                      รวมผลการปรับปรุงส่วนของผู้ถือหุ้น                                           (1,675)        

                      เงินปันผลรับ                                               -           76            76

                      รายได้อื่น                                                 112         48            160

  งบกำไรขาดทุน         ส่วนแบ่งกำไรจากเงินลงทุนตามวิธีส่วนได้เสีย                       765         (765)         -

                      ภาษีเงินได้                                                229         14            243

                      กำไร (ขาดทุน) สุทธิ                                        (46)        (627)         (673)

                      รวมผลการปรับปรุงงบกำไรขาดทุน                                           (627)          
  -----------------------------------------------------------------------------------------------------------------

และบริษัทฯ ขอชี้แจงเพิ่มเติมดังนี้

1.  การเปลี่ยนแปลงวิธีการบันทึกบัญชีดังกล่าว
    ทำให้งบกำไรขาดทุนเฉพาะกิจการสำหรับปีสิ้นสุดวันที่ 31 ธันวาคม 2550 และ 2549
    แสดงกำไรสุทธิเพิ่มขึ้นจำนวน 967 ล้านบาท และลดลงจำนวน 627 ล้านบาท ตามลำดับ
    (เพิ่มขึ้น 0.89 บาทต่อหุ้น และลดลง 0.58 บาทต่อหุ้น ตามลำดับ)
    เนื่องจากงบการเงินเฉพาะกิจการไม่ได้รวมผลการดำเนินงานของบริษัทย่อยและบริษัทร่วมตามสัดส่วนการถือหุ้น
    แต่จะรับรู้เฉพาะผลการดำเนินงานของบริษัทฯ
    และรับรู้รายได้จากการลงทุนในบริษัทย่อยและบริษัทร่วมก็ต่อเมื่อบริษัทฯ
    ได้รับเงินปันผลจากบริษัทย่อยและบริษัทร่วมเท่านั้น

2.  ผลกระทบต่อรายการอื่นในงบดุลเฉพาะกิจการ ณ วันที่ 31 ธันวาคม พ.ศ. 2549 ได้แก่

    -   เงินลงทุนในบริษัทย่อยซึ่งบันทึกโดยใช้ราคาทุนเดิมเป็นราคาทุนเริ่มต้น
        ตามงบการเงินเฉพาะมีมูลค่าตามบัญชีลดลงเป็น 1,014 ล้านบาท

    -   สินทรัพย์ภาษีเงินได้รอตัดบัญชีเพิ่มขึ้น 14 ล้านบาท เป็น 484 ล้านบาท

    -   งบการเงินเฉพาะไม่รวมหนี้สินสุทธิในบริษัทย่อย
        ผลสะสมของกำไรที่ยังไม่รับรู้จากการลดสัดส่วนของเงินลงทุนในบริษัทย่อย
        และผลสะสมรายการปรับปรุงจากการแปลงค่าเงินตราต่างประเทศ

    -   กำไรสะสมที่แสดงไว้ในงบดุลเฉพาะกิจการลดลง 1,610 ล้านบาท เป็น 1,882
        ล้านบาท

รายได้จากการขายและบริการ

รายได้จากการขายและบริการรวมในปี 2550 ทั้งสิ้น 6,435 ล้านบาท ลดลง 411 ล้านบาท
หรือร้อยละ 6.0 จาก 6,846 ล้านบาท ในปีก่อน
เนื่องจากมีรายได้จากธุรกิจโทรศัพท์ที่ลดลงตามการลดลงของสัดส่วนการลงทุนหลังการขายเงินลงทุนร้อยละ
49 ใน Shenington และการลดลงของรายได้จากการให้บริการดาวเทียมและธุรกิจที่เกี่ยวเนื่อง
สุทธิกับรายได้ที่เพิ่มขึ้นจากธุรกิจอินเทอร์เน็ตและสื่อ

  ------------------------------------- ----------- ----------- -----------
  รายได้จากการขายและบริการ                2550        2549        %YoY

  บริการดาวเทียมและเกี่ยวเนื่อง               3,980       4,360       -8.7%

  บริการโทรศัพท์                           2,212       2,406       -8.1%

  บริการอินเทอร์เน็ตและสื่อ                   243         80          203.8%

  รวม                                   6,435       6,846       -6.0%
  ------------------------------------- ----------- ----------- -----------

รายได้จากการให้บริการดาวเทียมและธุรกิจที่เกี่ยวเนื่อง

บริษัทฯ มีรายได้จากการให้บริการวงจรดาวเทียมและธุรกิจที่เกี่ยวเนื่องในปี 2550 ทั้งสิ้น 3,980
ล้านบาท ลดลง 380 ล้านบาท หรือร้อยละ 8.7 จาก 4,360 ล้านบาท
ในระยะเวลาเดียวกันของปีก่อน โดยมีรายละเอียดดังนี้

  ------------------------------------- ----------- ----------- -----------
  รายได้จากบริการดาวเทียมและเกี่ยวเนื่อง       2550        2549        %YoY

  ดาวเทียมไทยคม 1A, 2, 3, 5 และเกี่ยวเนื่อง  2,214       2,558       -13.4%

  ไอพีสตาร์                               1,766       1,802       -2.0%

  รวม                                   3,980       4,360       -8.7%
  ------------------------------------- ----------- ----------- -----------

-   รายได้จากการให้เช่าช่องสัญญาณดาวเทียมไทยคมและบริการอื่นที่เกี่ยวเนื่อง 2,214 ล้านบาท
    ลดลง 344 ล้านบาท หรือร้อยละ 13.4 จาก 2,558 ล้านบาทในปี 2549
    มีสาเหตุหลักจากการปรับตัวแข็งค่าขึ้นอย่างต่อเนื่องของค่าเงินบาท

-   รายได้จากการให้บริการไอพีสตาร์ 1,766 ล้านบาท ลดลง 36 ล้านบาท หรือร้อยละ 2.0
    จาก 1,802 ล้านบาท ในปี 2549 เนื่องจากในปีนี้ บริษัทฯ
    มียอดขายอุปกรณ์ปลายทางของไอพีสตาร์ (IPSTAR User Terminal, “UT”) 38,011 ชุด
    ลดลง 1,918 ชุด หรือร้อยละ 4.8 จาก 39,929 ชุด ในปี 2549 อย่างไรก็ตาม บริษัทฯ
    มีรายได้จากการให้เช่าช่องสัญญาณดาวเทียมไทยคม 4 (ไอพีสตาร์) เพิ่มขึ้นจากปีก่อน

  โครงการหลักที่สร้างยอดขาย UT
  ในปีนี้มาจากโครงการของรัฐบาลออสเตรเลียที่ต้องการให้ประชาชนในพื้นที่ห่างไกลสามารถเข้าถึงระบบอินเทอร์เน็ตบรอดแบนด์ด้วยการสนับสนุนค่าใช้จ่ายบางส่วน
  ทำให้ผู้ใช้งานมีค่าใช้จ่ายที่ถูกลง ในขณะเดียวกันในประเทศไทย TOT
  สามารถสร้างยอดขายอย่างต่อเนื่องจากการนำระบบไอพีสตาร์ไปเสริมโครงข่ายสายโทรศัพท์ที่มีอยู่เดิมและอินเทอร์เน็ตบรอดแบนด์
  ณ สิ้นปี 2550 บริษัทฯ มีการส่งมอบ UT ให้แก่ลูกค้าไปแล้วทั้งสิ้นจำนวน 104,067 ตัว

รายได้จากการให้บริการระบบโทรศัพท์

บริษัทฯ มีรายได้จากการให้บริการโทรศัพท์ในปี 2550 ทั้งสิ้น 2,212 ล้านบาท ลดลง 194
ล้านบาท หรือร้อยละ 8.1 จาก 2,406 ล้านบาท ในปี 2549 เนื่องมาจากบริษัทฯ รับรู้รายได้จาก
LTC และ CamShin ลดลงตามสัดส่วนการลงทุนที่ลดลงหลังการขายเงินลงทุนใน Shenington
ในสัดส่วนร้อยละ 49 ให้แก่ AMH อย่างไรก็ตาม LTC และ CamShin ยังคงมีรายได้เพิ่มขึ้น
เนื่องจากทั้งในประเทศลาวและประเทศกัมพูชา
มีการเติบโตของจำนวนผู้ใช้บริการโทรศัพท์เพิ่มขึ้นอย่างต่อเนื่อง
โดยเฉพาะจำนวนผู้ใช้บริการโทรศัพท์เคลื่อนที่ประเภท Prepaid ณ สิ้นปี 2550 LTC และ
CamShin มีจำนวนผู้ใช้บริการในระบบรวมทั้งสิ้นประมาณ 786,075 ราย และ 475,435 ราย
ตามลำดับ เพิ่มขึ้นร้อยละ 24.2 และร้อยละ 71.7 จาก 632,829 และ 276,925 ราย ณ สิ้นปี
2549

รายได้จากการให้บริการอินเทอร์เน็ตและสื่อ

บริษัทฯ มีรายได้จากการให้บริการอินเทอร์เน็ตและสื่อในปี 2550 ทั้งสิ้น 243 ล้านบาท เพิ่มขึ้น
163 ล้านบาท หรือร้อยละ 203.8 จาก 80 ล้านบาท ในปี 2549 เนื่องจากในปี 2550 SBI
ซึ่งเป็นบริษัทย่อยของบริษัทฯ
เริ่มมีรายได้จากการจำหน่ายจานและอุปกรณ์การรับสัญญาณโทรทัศน์ผ่านดาวเทียม (“DTV”)
รายได้จากการเริ่มให้บริการส่งสัญญาณเป็นดิจิตอลในระบบโทรทัศน์ภาพความคมชัดสูง (High
Definition Television (“HDTV”) Service)
และการจำหน่ายจานรับสัญญาณโทรทัศน์ผ่านดาวเทียมแบบติดรถยนต์ “Wiworld” ณ สิ้นปี 2550
บริษัทฯ มียอดจำหน่ายของ DTV แล้วทั้งสิ้นประมาณ 101,167 ชุด

ต้นทุนขายและบริการ

บริษัทฯ มีต้นทุนรวมในปี 2550 ทั้งสิ้น 5,592 ล้านบาท ลดลง 329 ล้านบาท หรือร้อยละ 5.6
จาก 5,921 ล้านบาท ในปีก่อน จากการลดลงของต้นทุนในการให้บริการดาวเทียม
และการให้บริการโทรศัพท์ โดยสัดส่วนต้นทุนรวมต่อรายได้จากการขายและบริการรวมเท่ากับร้อยละ
86.7 เปรียบเทียบกับร้อยละ 86.5 ในปี 2549

  ------------------------------------- ----------- ----------- -----------
  ต้นทุนขายและบริการ                       2550        2549        %YoY

  บริการดาวเทียมและเกี่ยวเนื่อง               4,338       4,708       -7.9%

  บริการโทรศัพท์                           1,097       1,133       -3.2%

  บริการอินเตอร์เน็ตและสื่อ                   157         80          96.3%

  รวม                                   5,592       5,921       -5.6%
  ------------------------------------- ----------- ----------- -----------

ต้นทุนการให้บริการดาวเทียมและธุรกิจที่เกี่ยวเนื่อง

ต้นทุนในการให้บริการวงจรดาวเทียมและธุรกิจที่เกี่ยวเนื่องในปี 2550 มีจำนวนทั้งสิ้น 4,338
ล้านบาท ลดลง 370 ล้านบาท หรือร้อยละ 7.9 จาก 4,708 ล้านบาท
ในระยะเวลาเดียวกันของปีก่อน โดยในปี 2550
บริการดาวเทียมและธุรกิจที่เกี่ยวเนื่องมีสัดส่วนต้นทุนต่อรายได้เท่ากับร้อยละ 108.5
เพิ่มขึ้นจากร้อยละ 108.0 ในปี 2549

  ------------------------------------- ----------- ----------- -----------
  ต้นทุนการบริการดาวเทียมและเกี่ยวเนื่อง        2550        2549        %YoY

  ดาวเทียมไทยคม 1A, 2, 3, 5 และเกี่ยวเนื่อง  1,389       1,635       -15.0%

  ไอพีสตาร์                               2,949       3,073       -4.0%

  รวม                                   4,338       4,708       -7.9%
  ------------------------------------- ----------- ----------- -----------

-   ต้นทุนในการให้บริการดาวเทียมไทยคม 1A, 2, 3, 5 และบริการที่เกี่ยวเนื่องในปี 2550
    มีจำนวนทั้งสิ้น 1,389 ล้านบาท ลดลงประมาณ 246 ล้านบาท หรือร้อยละ 15.0 จากปีก่อน
    เนื่องจากการลดลงของค่าตัดจำหน่ายและเบี้ยประกันภัยของดาวเทียมไทยคม 3
    จากการยกเลิกการใช้งานตั้งแต่วันที่ 13 กรกฎาคม 2549
    สุทธิกับการเพิ่มขึ้นของต้นทุนค่าตัดจำหน่ายดาวเทียมไทยคม 5
    และต้นทุนค่าเบี้ยประกันภัยดาวเทียมบนวงโคจรของดาวเทียมไทยคม 5 และในปี 2550
    บริการดาวเทียมไทยคม 1A, 2, 5 และบริการที่เกี่ยวเนื่องมีสัดส่วนต้นทุนต่อรายได้ร้อยละ
    62.7 ลดลงจากร้อยละ 63.9 ในปีก่อน

-   ต้นทุนการให้บริการไอพีสตาร์ 2,949 ล้านบาท ลดลง 124 ล้านบาท หรือร้อยละ 4.0
    จากปีก่อน เนื่องจากการลดลงของต้นทุนตามยอดขาย UT ที่ลดลง
    ในขณะที่ต้นทุนที่เกี่ยวเนื่องกับการให้บริการดาวเทียมไทยคม 4 เพิ่มขึ้น เช่น
    ต้นทุนค่าสัมปทานให้แก่กระทรวงเทคโนโลยีสารสนเทศและการสื่อสาร
    และค่าเสื่อมราคาของต้นทุนดาวเทียมไทยคม 4 และอุปกรณ์ภาคพื้นดิน โดยในปี 2550
    บริการไอพีสตาร์มีสัดส่วนต้นทุนต่อรายได้ร้อยละ 165.3 ลดลงจากร้อยละ 170.5 ในปี 2549

ต้นทุนการให้บริการโทรศัพท์

ต้นทุนการให้บริการโทรศัพท์ในปี 2550 จำนวนทั้งสิ้น 1,097 ล้านบาท ลดลง 36 ล้านบาท
หรือร้อยละ 3.2 จาก 1,133 ล้านบาทในปี 2549 เนื่องมาจากบริษัทฯ รับรู้ต้นทุนของ LTC และ
CamShin ลดลงตามสัดส่วนการลงทุนที่ลดลงหลังการขายเงินลงทุนร้อยละ 49 ใน Shenington
ให้แก่ AMH อย่างไรก็ตาม LTC และ CamShin ยังคงมีต้นทุนเพิ่มขึ้นจากปี 2549 โดย LTC
มีการเพิ่มขึ้นของค่าเสื่อมราคาและตัดจำหน่ายของโครงข่ายการให้บริการโทรศัพท์จากการขยายเครือข่ายสัญญาณในประเทศลาว
ในขณะที่ CamShin
มีการเพิ่มขึ้นของต้นทุนผลประโยชน์ตอบแทนการให้สัมปทานให้แก่กระทรวงไปรษณีย์และโทรคมนาคมในประเทศกัมพูชาจากการเพิ่มขึ้นของอัตราผลตอบแทนจากร้อยละ
7 เป็นร้อยละ 10 ของรายได้ก่อนหักค่าใช้จ่ายในปี 2550 การเพิ่มขึ้นของค่าไฟฟ้า
การเพิ่มขึ้นของต้นทุนการให้บริการโทรศัทพ์ต่างประเทศแบบ VoIP
ซึ่งได้เริ่มให้บริการในเดือนตุลาคม 2549
การเพิ่มขึ้นของค่าเสื่อมราคาของอุปกรณ์เครือข่ายและสถานี และการเพิ่มขึ้นของต้นทุน
Interconnection Charge จากรายการส่งเสริมการขายให้โบนัสในการโทรออกไปทุกเครือข่าย
ทำให้มีการโทรข้ามเครือข่ายมากขึ้นในปีนี้

ต้นทุนการให้บริการอินเทอร์เน็ตและสื่อ

ต้นทุนการให้บริการอินเทอร์เน็ตและสื่อในปี 2550 จำนวนทั้งสิ้น 157 ล้านบาท เพิ่มขึ้น 77
ล้านบาท หรือร้อยละ 96.3 จาก 80 ล้านบาท ในปีก่อน
เนื่องจากการเพิ่มขึ้นของต้นทุนจากการจำหน่าย DTV และ Wiworld และต้นทุนการให้บริการ
HDTV สุทธิกับการลดลงของการรับรู้ต้นทุนการให้บริการอินเทอร์เน็ตของ LTC และ CamShin
ตามสัดส่วนการลงทุนใหม่

ค่าใช้จ่ายในการขายและบริหาร

บริษัทฯ มีค่าใช้จ่ายในการขายและบริหาร และค่าตอบแทนกรรมการ (SG&A) ในปี 2550
รวมทั้งสิ้น 1,403 ล้านบาท เพิ่มขึ้น 148 ล้านบาท หรือร้อยละ 11.8 จาก 1,255 ล้านบาท ในปี
2549 สาเหตุหลักเนื่องจากค่าใช้จ่ายทางการตลาดที่เพิ่มขึ้น 109 ล้านบาท
จากการทำโปรโมชั่นในธุรกิจดาวเทียมและธุรกิจโทรศัพท์ และค่าใช้จ่ายพนักงานที่เพิ่มขึ้น 101
ล้านบาท สุทธิกับการลดลงของการรับรู้ค่าใช้จ่าย SG&A ของ CamShin และ LTC
ตามสัดส่วนการลงทุนที่ลดลง

ผลกำไร/ขาดทุนจากการดำเนินงาน

บริษัทฯ มีขาดทุนจากการดำเนินงานใน ปี 2550 ทั้งสิ้น 560 ล้านบาท คิดเป็นร้อยละ 8.7
ของรายได้จากการขายและบริการรวม ขาดทุนเพิ่มขึ้น 230 ล้านบาท
เมื่อเทียบกับขาดทุนจากการดำเนินงานของรอบเดียวกันปี 2549 จำนวนทั้งสิ้น 330 ล้านบาท
ซึ่งคิดเป็นร้อยละ 4.8 ของรายได้จากการขายและบริการรวม
โดยมีสาเหตุหลักมาจากการลดลงของรายได้จากการขายและบริการ
และการเพิ่มขึ้นของค่าใช้จ่ายในการขายและบริหารตามที่ได้กล่าวมาข้างต้น

กำไรจากการขายเงินลงทุน

บริษัทฯ มีกำไรจากการขายเงินลงทุนสุทธิในปี 2550 จำนวน 5,127 ล้านบาท
จากการจำหน่ายหุ้นสามัญของShenington ในสัดส่วนร้อยละ 49 ให้แก่ AMH

ผลกำไรจากอัตราแลกเปลี่ยน

ในปี 2550 ค่าเงินบาทมีการปรับตัวแข็งค่าขึ้นประมาณ 3.34 บาทต่อเหรียญสหรัฐ
ทำให้ในปีนี้บริษัทฯ มีกำไรจากอัตราแลกเปลี่ยนทั้งสิ้น 1,050 ล้านบาท ลดลง 853 ล้านบาท
หรือร้อยละ 44.8 จากปี 2549 ที่มีกำไรจากอัตราแลกเปลี่ยนจำนวน 1,903 ล้านบาท
เนื่องจากบริษัทฯ
มีเงินกู้สกุลดอลลาร์สหรัฐลดลงจากการชำระคืนเงินกู้ของโครงการดาวเทียมไทยคม 4 (ไอพีสตาร์)
และโครงการดาวเทียมไทยคม 5 ในปี 2550

ดอกเบี้ยจ่าย

บริษัทฯ มีดอกเบี้ยจ่ายทั้งสิ้น 809 ล้านบาท ลดลง 145 ล้านบาท หรือร้อยละ 15.2 จาก 954
ล้านบาท ในปี 2549 เนื่องจากการจ่ายชำระคืนเงินต้นของโครงการดาวเทียมไทยคม 4
(ไอพีสตาร์) และโครงการดาวเทียมไทยคม 5 ในปี 2550 นี้

ส่วนแบ่งกำไรสุทธิจากเงินลงทุนตามวิธีส่วนได้เสีย

ในปี 2550 บริษัทฯ มีส่วนได้เสียในกำไรของบริษัทร่วมกลุ่ม CSL ทั้งสิ้น 105 ล้านบาท เพิ่มขึ้น 19
ล้านบาท หรือร้อยละ 22.1 จาก 86 ล้านบาท ในระยะเวลาเดียวกันของปีก่อน
สาเหตุหลักเนื่องจาก CSL มีกำไรสุทธิเพิ่มขึ้น ร้อยละ 22.5
โดยเฉพาะกำไรจากธุรกิจอินเทอร์เน็ต
ซึ่งมีรายได้ที่เพิ่มขึ้นจากการให้บริการอินเทอร์เน็ตแบบผ่านสายวงจรเช่า (Leased Line)
ประกอบกับการลดลงของต้นทุนในการให้บริการอินเทอร์เน็ตจากการบริหารต้นทุนค่าเช่าเครือข่ายอินเทอร์เน็ตที่มีประสิทธิภาพและค่าใช้จ่ายทางการตลาดลดลง

บมจ. ซีเอส ล็อกซอินโฟ (“CSL”) มีผลประกอบการดีขึ้นจากปีก่อน
เนื่องจากการเพิ่มขึ้นของรายได้และการบริหารต้นทุนที่มีประสิทธิภาพ โดย CSL
มีกำไรสุทธิเพิ่มขึ้นร้อยละ 23 เมื่อเปรียบเทียบกับปี 2549
จากธุรกิจอินเทอร์เน็ตโดยเฉพาะการให้บริการกับลูกค้าองค์กรแบบผ่านสายวงจรเช่า (Leased
Line) และ CSLยังคงเน้นการขยายฐานลูกค้าในกลุ่มธุรกิจ
โดยเน้นการบริการที่มีคุณภาพตลอดจนการให้บริการเสริมด้านอื่นๆ
ที่ช่วยสร้างความพึงพอใจให้กับลูกค้ากลุ่มดังกล่าว

ภาษีเงินได้

บริษัทฯ มีภาระภาษีเงินได้ในปี 2550 ทั้งสิ้น 1,952 ล้านบาท
โดยส่วนใหญ่มาจากภาษีเงินได้ของกำไรจากการขายเงินลงทุนในปีนี้ ในขณะที่ในปี 2549
มีการยกเลิกการใช้งานดาวเทียมไทยคม 3 ทำให้บริษัทฯ
บันทึกผลประโยชน์ทางภาษีที่คาดว่าจะได้รับในอนาคตเนื่องจากบริษัทฯ สามารถนำผลขาดทุนสะสม
(Loss carry forward)
ที่เกิดขึ้นมาเพื่อลดฐานในการคำนวณภาษีเงินได้ในอนาคตส่งผลให้บริษัทฯ
บันทึกภาษีเงินได้เป็นรายได้ในปี 2549 จำนวน 80 ล้านบาท

ผลกำไร/ขาดทุนสุทธิ

บริษัทฯ มีกำไรสุทธิในปี 2550 ทั้งสิ้น 3,040 ล้านบาท คิดเป็นร้อยละ 48
ของรายได้จากการขายและบริการรวม กำไรเพิ่มขึ้น 3,086 ล้านบาท
เมื่อเทียบกับขาดทุนสุทธิของปี 2549 จำนวนทั้งสิ้น 46 ล้านบาท ซึ่งคิดเป็นร้อยละ 0.7
ของรายได้จากการขายและบริการรวม ทั้งนี้ เนื่องมาจากมีกำไรจากการจำหน่ายหุ้นสามัญของ
Shenington ในสัดส่วนร้อยละ 49 ให้แก่ AMH จำนวน 5,127 ล้านบาท

เงินปันผล

ในเดือนสิงหาคม 2550 CSL
ประกาศจ่ายเงินปันผลระหว่างกาลจากผลการดำเนินงานสำหรับงวดหกเดือนแรกปี 2550 จำนวน
0.20 บาทต่อห้น และในเดือนกุมภาพันธ์ 2551 CSL
ได้ประกาศจ่ายเงินปันผลจากผลการดำเนินงานประจำปี 2550 เพิ่มอีกจำนวน 0.20 บาทต่อหุ้น
และวันที่ 19 กุมภาพันธ์ 2551 LTC ได้ประกาศจ่ายเงินปันผลจากผลการดำเนินงานประจำปี 2550
เป็นจำนวนเงิน 12 ล้านดอลลาร์สหรัฐฯ โดยบริษัทฯ จะได้รับเงินปันผลตามสัดส่วนร้อยละ 24.99
รวมเป็นเงินทั้งสิ้นประมาณ 3 ล้านเหรียญสหรัฐฯ

12.2.2 ฐานะการเงิน

1. สินทรัพย์

ส่วนประกอบของสินทรัพย์และคุณภาพของสินทรัพย์

ณ สิ้นปี 2550 บริษัทฯ มีสินทรัพย์รวม 30,101 ล้านบาท ลดลง 2,733 ล้านบาท หรือร้อยละ 8.3
จาก 32,834 ล้านบาท ณ สิ้นปี 2549 ซึ่งมีสาเหตุหลักจากการบันทึกสินทรัพย์ของ CamShin และ
LTC ลดลงตามสัดส่วนการลงทุนที่ลดลงหลังจากการขายหุ้นสามัญของ Shenington
ในสัดส่วนร้อยละ 49 ให้แก่ AMH โดยรายการที่ลดลงอย่างมีนัยสำคัญคือ อาคารและอุปกรณ์สุทธิ

ตามหมายเหตุประกอบงบการเงินประจำปี 2550 ข้อ 26 สินทรัพย์ของบริษัทฯ
สามารถจำแนกตามสายธุรกิจหลักได้ดังนี้

+---------------------------------+-----------------+-----------------+
| สายธุรกิจ                         | 31 ธันวาคม 2550  | 31 ธันวาคม 2549  |
|                                 |                 |                 |
|                                 | (ล้านบาท)        | (ล้านบาท)        |
+---------------------------------+-----------------+-----------------+
| ธุรกิจบริก                         | 27,538          | 27,220          |
| ารสื่อสารดาวเทียมและบริการที่เกี่ยวเนื่อง |                 |                 |
+---------------------------------+-----------------+-----------------+
| ธุรกิจการให้บริการอินเทอร์เน็ต         | 246             | 177             |
+---------------------------------+-----------------+-----------------+
| ธุรกิจการให้บริการระบบโทรศัพท์        | 3,023           | 5,173           |
+---------------------------------+-----------------+-----------------+

ส่วนประกอบหลักของสินทรัพย์

  ----------------------------------------------------------------------------
  สินทรัพย์                         31 ธันวาคม              31 ธันวาคม  
                                 2550                   2549       
  ------------------------------ ---------- ----------- ---------- -----------
                                 จำนวน      ร้อยละของ    จำนวน      ร้อยละของ

                                 (ล้านบาท)   สินทรัพย์รวม   (ล้านบาท)   สินทรัพย์รวม

  สินทรัพย์หมุนเวียน                  4,313      14.3        2,479      7.6

  เงินลงทุนในบริษัทร่วม               676        2.2         686        2.1

  อาคาร และอุปกรณ์                 4,505      14.9        6,822      20.8

  อาคารและอุปกรณ์ภายใต้สัญญาสัมปทาน   18,777     62.3        20,489     62.4

  สินทรัพย์ไม่มีตัวตน                  1,302      4.3         1,389      4.2
  ----------------------------------------------------------------------------

ลูกหนี้การค้าและรายได้ค้างรับ

ณ สิ้นปี 2550 บริษัทฯ มีลูกหนี้การค้าและรายได้ค้างรับสุทธิทั้งสิ้น 931 ล้านบาท ลดลง 415
ล้านบาท จากลูกหนี้การค้าและรายได้ค้างรับสุทธิ ณ สิ้นปี 2549 ทั้งสิ้น 1,346 ล้านบาท โดยใน ปี
2550 บริษัทฯ มีระยะเวลาในการเก็บหนี้เฉลี่ย 64 วัน ลดลงจาก 67 วันในปี 2549
โดยมีรายละเอียดลูกหนี้การค้า-บุคคลภายนอก
แยกตามอายุหนี้ค้างชำระในหมายเหตุประกอบงบการเงิน 5 ของงบการเงินปี 2550

ในส่วนของลูกหนี้การค้า บริษัทฯ
มีการสอบทานความสามารถในการเก็บเงินของฝ่ายตามหนี้อย่างสม่ำเสมอ บริษัทฯ
เชื่อมั่นว่าค่าเผื่อหนี้สงสัยจะสูญของบริษัทฯ
ซึ่งบันทึกจากการวิเคราะห์ลูกหนี้แต่ละรายนั้นเพียงพอต่อหนี้สงสัยจะสูญ โดย ณ สิ้นปี 2550 บริษัทฯ
มีค่าเผื่อหนี้สงสัยจะสูญเป็นจำนวนทั้งสิ้น 409 ล้านบาท
โดยสามารถตรวจสอบรายละเอียดของลูกหนี้การค้า-บุคคลภายนอกแยกตามอายุหนี้ที่ค้างชำระได้ในหมายเหตุประกอบงบการเงิน
5 ของงบการเงิน ปี 2550 ภายหลังจากการตั้งค่าเผื่อหนี้สงสัยจะสูญแล้ว ฝ่ายกฎหมายของบริษัทฯ
จะเริ่มกระบวนการทางกฎหมายในการติดตามทวงหนี้ให้จนถึงที่สุดก่อนจะพิจารณาตัดจำหน่ายลูกหนี้การค้าและค่าเผื่อหนี้สงสัยจะสูญที่เรียกเก็บไม่ได้

สินค้าคงเหลือ

ณ สิ้นปี 2550 บริษัทฯ มีสินค้าคงเหลือสุทธิทั้งสิ้น 531 ล้านบาท เพิ่มขึ้น 196 ล้านบาท
จากสินค้าคงเหลือสุทธิ ณ สิ้นปี 2549 ทั้งสิ้น 335 ล้านบาท
โดยสาเหตุหลักของการเพิ่มขึ้นของสินค้าคงเหลือสุทธิมาจากการเพิ่มขึ้นของสินค้าสำเร็จรูปจำนวน
108 ล้านบาท และมีการหักค่าเผื่อสินค้าล้าสมัยลดลง 93 ล้านบาท

เมื่อพิจารณาระยะเวลาขายสินค้าเฉลี่ยของบริษัทฯ จะพบว่าบริษัทฯ
มีระยะเวลาขายสินค้าเฉลี่ยประมาณ 108 วัน ลดลงจาก 113 วัน ในปี 2549 เนื่องจากบริษัทฯ
ได้บริหารจัดการสินค้าคงเหลือให้อยู่ในระดับที่เหมาะสมเพื่อเตรียมจัดส่งให้กับลูกค้า

บริษัทฯ ทำการตรวจสอบคุณภาพของสินทรัพย์อย่างสม่ำเสมอ โดยในปี 2550 บริษัทฯ
มีค่าเผื่อสินค้าล้าสมัยสะสม เป็นจำนวน 38 ล้านบาท สำหรับสินค้าคงเหลือของบริษัทฯ
ซึ่งส่วนใหญ่เป็นค่าเผื่อสำหรับ IPSTAR User Terminal
ที่ระบบการทำงานล้าสมัยเนื่องจากบริษัทฯ
ได้ทำการพัฒนาระบบการทำงานของอุปกรณ์ดังกล่าวอย่างต่อเนื่อง

เงินลงทุนซึ่งบันทึกโดยวิธีส่วนได้เสีย

บริษัทฯ บันทึกเงินลงทุนโดยวิธีส่วนได้เสียในกลุ่ม CSL ในรายการเงินลงทุน โดย ณ สิ้นปี 2550
บริษัทฯ มีเงินลงทุนในบริษัทร่วมทั้งสิ้น 676 ล้านบาท ลดลง 10 ล้านบาท หรือร้อยละ 1.5 จาก
686 ล้านบาท ณ สิ้นปี 2549 เนื่องจากรับรู้ผลประกอบการของ CSL ในปี 2550
ตามสัดส่วนจำนวน 105 ล้านบาท สุทธิกับเงินปันผลจ่ายของ CSL จำนวน 85 ล้านบาท
และผลขาดทุนจากการเพิ่มสัดส่วนการลงทุนจำนวน 30 ล้านบาท อันเป็นผลมาจากการที่ CSL
ซื้อหุ้นคืนทำให้สัดส่วนการถือหุ้นของกลุ่มบริษัทใน CSL เพิ่มขึ้นจากร้อยละ 40.02 เป็นร้อยละ
43.48

อาคารและอุปกรณ์

บริษัทฯ มีอาคารและอุปกรณ์สุทธิ (PPE) ณ สิ้นปี 2550 ทั้งสิ้น 4,505 ล้านบาท ลดลง 2,317
ล้านบาท จาก ณ สิ้นปี 2549 ที่มีจำนวนทั้งสิ้น 6,822 ล้านบาท
การลดลงดังกล่าวมีสาเหตุหลักจากบริษัทฯ บันทึก PPE ของ CamShin และ LTC ลดลง 2,291
ล้านบาท ตามสัดส่วนการลงทุนที่ลดลงหลังการขายเงินลงทุนใน Shenington ในสัดส่วนร้อยละ 49
ให้แก่ AMH โดย PPE ณ สิ้นปี 2550 ได้รวมสินทรัพย์ภายใต้สัญญาสัมปทานของ CamShin
เป็นจำนวนเงินประมาณ 1,611 ล้านบาท ลดลงสุทธิประมาณ 1,117 ล้านบาท จาก 2,728
ล้านบาท ณ สิ้นปี 2549

อาคารและอุปกรณ์ภายใต้สัญญาสัมปทาน

บริษัทฯ มีอาคารและอุปกรณ์ภายใต้สัญญาสัมปทานสุทธิ ณ สิ้นปี 2550 ทั้งสิ้น 18,777 ล้านบาท ลดลง 1,712 ล้านบาท จาก ณ สิ้นปี 2549 ที่มีจำนวนทั้งสิ้น 20,489 ล้านบาท จากการตัดค่าเสื่อมราคาในปีนี้

2. สภาพคล่อง

2.1 อัตราส่วนสภาพคล่องและหนี้สินระยะสั้น

ณ สิ้นปี 2550 บริษัทฯ มีอัตราส่วนสินทรัพย์หมุนเวียนต่อหนี้สินหมุนเวียน 0.93 เท่า เพิ่มขึ้นจาก
0.39 เท่า ณ สิ้นปี 2549
มีสาเหตุหลักจากการปรับตารางการชำระคืนเงินกู้ยืมของโครงการดาวเทียมไอพีสตาร์และดาวเทียมไทยคม
5 ทำให้ส่วนของเงินกู้ระยะยาวที่ถึงกำหนดชำระภายในหนึ่งปีลดลง 2,170 ล้านบาท
ในขณะที่มีสินทรัพย์หมุนเวียนเพิ่มขึ้น คือเงินสดและรายการเทียบเท่าเงินสด ณ สิ้นปี 2550 คงเหลือ
2,429 ล้านบาท เพิ่มขึ้นประมาณ 2,066 ล้านบาท จาก 363 ล้านบาท ณ สิ้นปี 2549
เนื่องจากการจำหน่ายหุ้นสามัญของShenington ในสัดส่วนร้อยละ 49 ให้แก่ AMH

อัตราส่วนความสามารถในการชำระดอกเบี้ยของบริษัทฯ สำหรับปี 2550 เท่ากับ 5.49 เท่า
เพิ่มขึ้นจาก 3.91 เท่า ในปี 2549
เนื่องจากมีการเพิ่มขึ้นของกระแสเงินสดสุทธิได้มาจากกิจกรรมดำเนินงานก่อนดอกเบี้ยจ่ายและภาษีเงินได้
และจากการที่บริษัทฯ มีรายจ่ายชำระคืนเงินกู้ยืมระยะสั้นและระยะยาวเพิ่มขึ้น
อัตราส่วนความสามารถในการชำระภาระผูกพันลดลงจาก 0.42 เท่า สำหรับปี 2549 เป็น 0.25
เท่า สำหรับปี 2550 เนื่องจากกระแสเงินสดได้มาจากกิจกรรมดำเนินงานลดลงในปี 2550
เมื่อเปรียบเทียบกับปีก่อน โดยในปี 2550 บริษัทฯ มีรายจ่ายลงทุนลดลงประมาณ 2.8 พันล้านบาท
จากปี 2549 ที่มีการลงทุนจำนวนมากสำหรับโครงการไอพีสตาร์และไทยคม 5

ณ สิ้นปี 2550 บริษัทฯ มีวงเงินที่ยังไม่ได้ใช้จากธนาคารในประเทศและต่างประเทศ จำนวน
1,199 ล้านบาท และ 6.5 ล้านดอลลาร์สหรัฐฯ (ณ วันที่ 31 ธันวาคม 2549: 1,530 ล้านบาท
และ 3.5 ล้านดอลลาร์สหรัฐฯ)

2.2 งบกระแสเงินสด

บริษัทฯ มีกระแสเงินสดจากการดำเนินงานในปี 2550 ทั้งสิ้น 1,734 ล้านบาท
ในขณะที่มีกระแสเงินได้มาจากกิจกรรมลงทุนทั้งสิ้น 5,298 ล้านบาท
ซึ่งส่วนใหญ่เป็นเงินสดรับจากการจำหน่ายหุ้นสามัญของ Shenington ในสัดส่วนร้อยละ 49 ให้แก่
AMH โดยบริษัทฯ มีกระแสเงินสดใช้ไปในกิจกรรมจัดหาเงินสุทธิในปี 2550 ทั้งสิ้น 4,962 ล้านบาท
โดยมีเงินสดจ่ายเพื่อชำระคืนเงินกู้ยืมของโครงการดาวเทียมไอพีสตาร์และดาวเทียมไทยคม 5
บริษัทฯ มีเงินสดคงเหลือ ณ วันที่ 31 ธันวาคม 2550 ทั้งสิ้น 2,429 ล้านบาท

3. รายจ่ายลงทุน และ แหล่งที่มาของเงินทุน

รายจ่ายลงทุนของบริษัทฯ ในปี 2550
ส่วนใหญ่เป็นการลงทุนเพื่อซื้ออาคารและอุปกรณ์สำหรับการขยายธุรกิจโทรศัพท์ในประเทศลาวและกัมพูชา
โดยโครงการดังกล่าวได้รับการสนับสนุนเงินทุนจากสถาบันการเงิน

โครงสร้างเงินทุน

ตามงบดุลรวมของบริษัทฯ ณ สิ้น ปี 2550 อัตราส่วนหนี้สินรวมต่อส่วนของผู้ถือหุ้นของบริษัทฯ
อยู่ในระดับ 0.80 เท่าลดลง จาก 1.42 เท่า ณ สิ้นปี 2549 เนื่องจากในปี 2550 บริษัทฯ
มีหนี้สินรวมลดลงจากการชำระคืนเงินกู้ยืมระยะยาวของโครงการไอพีสตาร์และดาวเทียมไทยคม 5

แหล่งที่มาของเงินทุน

หนิ้สิน

ณ สิ้นปี 2550 บริษัทฯ มีเงินกู้ยืมสุทธิทั้งสิ้น 9,845 ล้านบาท ลดลง 6,101 ล้านบาท จาก
15,946 ล้านบาท ณ สิ้นปี 2549
สาเหตุหลักจากการชำระคืนเงินต้นของโครงการดาวเทียมไอพีสตาร์และดาวเทียมไทยคม 5
จำนวนประมาณ 141 ล้านเหรียญสหรัฐฯ หรือ 4,776 ล้านบาท ทำให้บริษัทฯ
มีเงินกู้ยืมระยะยาวลดลงเหลือ 9,500 ล้านบาท จาก 15,640 ล้านบาท ณ สิ้นปี 2549
และเงินกู้ยืมระยะสั้นสุทธิลดลงเป็น 345 ล้านบาท จาก 306 ล้านบาท ณ สิ้นปี 2549

ณ สิ้นปี 2550 บริษัทฯ มีเงินกู้ยืมที่มีอัตราดอกเบี้ยคงที่ทั้งสิ้น 4,030 ล้านบาท
และที่มีอัตราดอกเบี้ยลอยตัว ทั้งสิ้น 5,814 ล้านบาท
โดยคิดเป็นอัตราดอกเบี้ยถัวเฉลี่ยถ่วงน้ำหนักเท่ากับร้อยละ 5.77 ต่อปี ซึ่งลดลงจากปี 2549
ที่มีอัตราเท่ากับร้อยละ 5.83 ต่อปี

สัญญาเงินกู้สำหรับโครงการดาวเทียมไอพีสตาร์

เมื่อวันที่ 7 พฤศจิกายน พ.ศ. 2545 บริษัทฯ ได้ลงนามในสัญญาเงินกู้จำนวน 389.3
ล้านดอลลาร์สหรัฐฯ ซึ่งประกอบด้วย 3 สัญญา ดังนี้

  ก.
  สัญญาเงินกู้สำหรับวงเงินที่ได้รับการค้ำประกันจากธนาคารเพื่อการส่งออกและนำเข้าแห่งประเทศสหรัฐอเมริกา
  (Export - Import Bank of the United States) จำนวน 184.5 ล้านดอลลาร์สหรัฐฯ

  ข.
  สัญญาเงินกู้สำหรับวงเงินที่ได้รับการค้ำประกันจากธนาคารเพื่อการส่งออกและนำเข้าแห่งประเทศฝรั่งเศส
  (Compagnie Francaise d’ Assurance pour le Commerce Exterieur) จำนวน
  79.8 ล้านดอลลาร์สหรัฐฯ

  ค. สัญญาเงินกู้สำหรับวงเงินจากกลุ่มธนาคารพาณิชย์อื่น ๆ จำนวน 125 ล้านดอลลาร์สหรัฐฯ
  โดยไม่มีการค้ำประกัน

สัญญาเงินกู้แต่ละสัญญาข้างต้นมีการกำหนดอัตราดอกเบี้ยที่แตกต่างกันคือเป็นอัตราดอกเบี้ยเงินกู้ลอยตัวอ้างอิงกับอัตราดอกเบี้ย
London Inter-Bank Offer Rate (“LIBOR”) ระยะเวลา 6 เดือนบวกส่วนเพิ่ม
และอัตราดอกเบี้ยแบบคงที่ บริษัทต้องจ่ายค่ารักษาวงเงินสำหรับส่วนของเงินกู้ที่ยังไม่ได้เบิกถอน
และในสัญญาเงินกู้ระบุให้บริษัทปฏิบัติตามเงื่อนไขในการดำรงอัตราส่วนทางการเงิน
การจ่ายเงินปันผล การค้ำประกัน การขายหรือโอนสินทรัพย์ และการลงทุน
สำหรับวงเงินกู้ที่ได้รับการค้ำประกันจาก Export-Import Bank of the United States
และ Compagnie Francaise d’Assurance pour le Commerce Exterieur บริษัทฯ
จะต้องจ่ายคืนเงินต้นและดอกเบี้ยเป็นรายเดือน เริ่มตั้งแต่เดือนพฤศจิกายน พ.ศ. 2548
จนถึงเดือนพฤษภาคม พ.ศ. 2556 และสำหรับเงินกู้จากกลุ่มธนาคารพาณิชย์อื่นๆ บริษัทฯ
จะต้องชำระคืนเงินต้นและดอกเบี้ยเป็นรายเดือนตั้งแต่เดือนพฤศจิกายน พ.ศ. 2548
จนถึงพฤศจิกายน พ.ศ. 2552

สัญญาเงินกู้สำหรับโครงการดาวเทียมไทยคม 5

บริษัทฯ
ได้ลงนามสัญญาเงินกู้ที่ได้รับการค้ำประกันจากธนาคารเพื่อการส่งออกและนำเข้าแห่งประเทศฝรั่งเศสสำหรับโครงการดาวเทียมไทยคม
5 เมื่อวันที่ 8 สิงหาคม พ.ศ. 2548 จำนวน 33.01 ล้านดอลลาร์สหรัฐฯ อายุสัญญา 8.75 ปี
และเมื่อวันที่ 13 ตุลาคม พ.ศ. 2548 จำนวน 38.36 ล้านดอลลาร์สหรัฐฯ อายุสัญญา 8.58 ปี
โดยเงินกู้ยืมตามสัญญาดังกล่าวมีอัตราดอกเบี้ยแบบคงที่
ทั้งนี้บริษัทต้องปฏิบัติตามเงื่อนไขตามสัญญาเงินกู้ในการดำรงอัตราส่วนทางการเงิน
การจ่ายเงินปันผล การค้ำประกัน และการขายหรือโอนสินทรัพย์
การชำระคืนเงินต้นและดอกเบี้ยกำหนดให้บริษัทจ่ายปีละ 2 ครั้ง
โดยกำหนดให้ชำระคืนเงินต้นครั้งแรกภายใน 6 เดือนนับจาก In - Orbit Acceptance
ของดาวเทียมไทยคม 5

การขอปรับเปลี่ยนเงื่อนไขการชำระหนี้เงินกู้โครงการดาวเทียมไอพีสตาร์และดาวเทียมไทยคม 5

ในระหว่างไตรมาสที่ 4 ของปี พ.ศ.2549 บริษัทฯ
ได้นำส่งหนังสือให้แก่กลุ่มผู้ให้กู้ยืมของโครงการดาวเทียมไอพีสตาร์ และโครงการดาวเทียมไทยคม
5
เพื่อขอเจรจาปรับเปลี่ยนเงื่อนไขการชำระหนี้เงินกู้ยืมระยะยาวของโครงการดาวเทียมไอพีสตาร์และดาวเทียมไทยคม
5 ต่อมาบริษัทฯ ได้รับหนังสือแจ้งจากกลุ่มผู้ให้เงินกู้ยืมผ่อนปรนให้บริษัทฯ
สามารถเลื่อนการชำระเงินต้นตั้งแต่งวดวันที่ 15 พฤศจิกายน พ.ศ.2549 จนถึงวันที่ 29 กุมภาพันธ์
พ.ศ.2551 โดยให้เงินต้นจำนวนรวม 31.75 ล้านดอลลาร์สหรัฐฯ 26.74 ล้านดอลลาร์สหรัฐฯ
และ 32.95 ล้านดอลลาร์สหรัฐฯ ถึงกำหนดชำระในวันที่ 14 พฤศจิกายน พ.ศ.2550 วันที่ 31
มกราคม พ.ศ.2551 และวันที่ 29 กุมภาพันธ์ พ.ศ.2551 ตามลำดับ

ต่อมาเมื่อวันที่ 26 กรกฎาคม พ.ศ.2550
บริษัทได้ชำระคืนเงินต้นของเงินกู้โครงการดาวเทียมไอพีสตาร์ และดาวเทียมไทยคม 5
เป็นจำนวนรวมทั้งสิ้น 141.15 ล้านดอลลาร์สหรัฐฯ (ประมาณ 4,776 ล้านบาท)
ซึ่งเป็นไปตามเงื่อนไขในสัญญา “Distribution Agreement”
ที่ทำขึ้นระหว่างบริษัทกับกลุ่มผู้ให้เงินกู้ยืม โดยเป็นการชำระหนี้สำหรับเงินต้นจำนวน 79.02
ล้านดอลลาร์สหรัฐฯ (2,717 ล้านบาท) ตามที่กล่าวข้างต้น
ส่วนที่เหลือเป็นการชำระคืนเงินต้นก่อนกำหนดเวลาการชำระคืน
ทำให้เงินกู้ยืมคงเหลือภายหลังการชำระคืนดังกล่าวมีจำนวน 261.75 ล้านดอลลาร์สหรัฐฯ
(ประมาณ 8,849 ล้านบาท)

ขณะนี้บริษัทและกลุ่มผู้ให้กู้ยืมสามารถบรรลุข้อตกลงเงื่อนไขการชำระเงินแล้ว
แต่ยังอยู่ระหว่างการสอบทานแก้ไขสัญญาเงินกู้ยืมฉบับใหม่ ณ วันที่ 31 ธันวาคม พ.ศ.2550
บริษัทจัดประเภทเงินกู้ยืมระยะยาวก่อนสุทธิจากค่าใช้จ่ายทางการเงินเป็นหนี้สินหมุนเวียนจำนวน
651 ล้านบาท และหนี้สินไม่หมุนเวียนจำนวน 8,199 ล้านบาท (วันที่ 31 ธันวาคม พ.ศ.2549:
3,161 ล้านบาท และ 11,414 ล้านบาท ตามลำดับ)
โดยเป็นไปตามข้อตกลงเกี่ยวกับระยะเวลาการจ่ายคืนเงินกู้ยืมใหม่

การค้ำประกัน หนี้สินที่อาจจะเกิดขึ้นในภายหน้า และภาระผูกพัน

บริษัทฯ มีการค้ำประกัน หนี้สินที่อาจจะเกิดขึ้นในภายหน้า และภาระผูกพัน
ตามรายละเอียดในหมายเหตุประกอบงบการเงิน 24 และ 25 ของงบการเงินปี 2550

ส่วนของผู้ถือหุ้น

ณ สิ้นปี 2550 บริษัทฯ มีส่วนของผู้ถือหุ้นทั้งสิ้น 16,684 ล้านบาท เพิ่มขึ้น 3,106 ล้านบาท จาก
13,578 ล้านบาท ณ สิ้นปี 2549 สาเหตุหลักเนื่องจากบริษัทฯ มีกำไรสุทธิในปี 2550 จำนวน
3,040 ล้านบาท และกำไรจากการแปลงค่าเงินตราต่างประเทศเพิ่มขึ้น (Translation
adjustment) จำนวน 104 ล้านบาท

12.2.3 ปัจจัยหลักและอิทธิพลหลักที่อาจมีผลต่อการดำเนินงานหรือฐานะการเงินในอนาคต

การขยายตัวของผู้ใช้อินเทอร์เน็ตบรอดแบนด์ในภูมิภาคเอเชีย-แปซิฟิก

อัตราการเติบโตของการใช้งานอินเทอร์เน็ตความเร็วสูงในภูมิภาคเอเชีย-แปซิฟิกเพิ่มขึ้นมาก
โดยในช่วงสองปีที่ผ่านมาประเทศจีนและอินเดีย
มีอัตราการเติบโตของผู้ใช้งานอินเทอร์เน็ตความเร็วสูงอย่างมาก
โดยจีนเป็นผู้นำในภูมิภาคนี้ในเรื่องของจำนวนการเชื่อมต่ออินเทอร์เน็ตความเร็วสูงทั้งหมด
อย่างไรก็ตาม
อัตราผู้ใช้งานอินเทอร์เน็ตความเร็วสูงต่อจำนวนประชากรทั้งหมดในประเทศจีนและอินเดียยังน้อยกว่าประเทศในภูมิภาคเอเชีย-แปซิฟิกอย่างประเทศเกาหลีใต้และฮ่องกง
ดังนั้น
จากจำนวนประชากรจำนวนมากในประเทศจีนและอินเดียที่ยังเข้าไม่ถึงการใช้อินเทอร์เน็ตความเร็วสูง
ทั้งสองประเทศจึงเป็นตลาดที่ใหญ่และสำคัญสำหรับโครงการไอพีสตาร์

ภาวะการแข่งขันจากผู้ให้บริการสื่อสารดาวเทียม

ภาวะอุตสาหกรรมดาวเทียมสื่อสารยังคงมีการเจริญเติบโตขึ้นอย่างต่อเนื่องถึงแม้จะมีสภาวะการแข่งขันค่อนข้างสูง
โดยบริษัทฯ มีแนวนโยบายในการสร้างมูลค่าเพิ่มให้กับลูกค้าโดยการพัฒนาผลิตภัณฑ์และบริการใหม่ๆ
รวมถึงบริการเสริมต่างๆ นำมาประยุกต์ใช้กับงานทางด้านดาวเทียม เช่น บริการ Teleport
บริการ Global Digital TV เป็นต้น

12.3 ค่าตอบแทนของผู้สอบบัญชี

ในปี 2550 บริษัทฯ และบริษัทย่อยจ่ายค่าตอบแทนการสอบบัญชีให้แก่

1.  ผู้สอบบัญชีของบริษัทฯ จำนวน 3.48 ล้านบาท และ สำนักงานสอบบัญชีที่ผู้สอบบัญชีสังกัด
    และกิจการที่เกี่ยวข้องกับสำนักงานสอบบัญชีที่ผู้สอบบัญชีสังกัด จำนวน 4.63 ล้านบาท

2.  จ่ายค่าตอบแทนของงานบริการอื่น ได้แก่ ค่าปรึกษาทางกฎหมายและภาษีอากร
    ให้สำนักงานสอบบัญชีที่ผู้สอบบัญชีสังกัดและกิจการที่เกี่ยวข้องกับสำนักงานสอบบัญชีที่ผู้สอบบัญชีสังกัด
    จำนวน 1.05 ล้านบาท
    โดยไม่มีค่าตอบแทนของงานบริการอื่นที่จะต้องจ่ายในอนาคตอันเกิดจากการตกลงที่ยังให้บริการไม่แล้วเสร็จ